
E L Ő T E R J E S Z T É S

Sülysáp Nagyközség Önkormányzata Képviselő-testületének
2012. március 22-én tartandó munkaterv szerinti ülésére

8. napirendhez

Tárgy: Tájékoztató a polgármester többcélú kistérségi társulásban végzett tevékenységéről
Tisztelt Képviselő-testület!
Önkormányzatunk 2007 októbere óta tagja a Tápióvidéki Többcélú Kistérségi Társulásnak, melynek keretében több kötelező feladatunkat ellátjuk. A Társulás irányító szerve a Társulási Tanács, melyben minden, a Nagykátai Kistérségbe tartozó település képviselteti magát.

A települési önkormányzatok többcélú kistérségi társulásáról szóló 2004. évi CVII. törvény 6. § (3) a társulási tanács tagjai évente legalább két alkalommal beszámolnak képviselő-testületeiknek a társulási tanácsban végzett tevékenységükről.

Ennek alapján kérem a mellékelt tájékoztató szíves áttanulmányozását és elfogadását.
…/2012. (III. 22.) ÖKT határozati javaslat

Sülysáp Nagyközség Önkormányzatának Képviselő-testülete a 2004. évi CVII. törvény 6. § (3) bekezdése alapján a polgármesternek a Tápióvidéki Többcélú Kistérségi Társulásban végzett tevékenységéről szóló tájékoztatót elfogadja.

Határidő: azonnal

Felelős: polgármester

Sülysáp, 2012. március 13.


Horinka László s.k.


polgármester
Láttam!

Sülysáp, 2012. március 14.
Tóth Krisztina

jegyző
TÁJÉKOZTATÓ 

a polgármester Tápióvidéki Többcélú Kistérségi Társulásban 
végzett tevékenységéről
Önkormányzatunk több társulásnak is tagja:

1. Sülysápi Székhelyű Közös Fenntartású Családsegítő és Gyermekjóléti Szolgálati Társulás – a nevében is megjelenő feladatok ellátására alakult.

2. Tápióvidéki Területfejlesztési Társulás – a Tápió vidék (20 település) csatornázását készíti elő.

3. Tápióvidéki Többcélú Kistérségi Társulás – ahogy nevében is szerepel több feladatot lát el.

A Tápióvidéki Többcélú Kistérségi Társulásnak 2007 októberétől vagyunk tagjai. Korábban a Monori Kistérséghez tartozott Sülysáp, azonban 2007 márciusában a KT úgy döntött, hogy kéri Sülysáp átsorolását a Nagykátai Kistérséghez, mivel önkormányzati feladatok tekintetében több szállal és szorosabban kötődünk Nagykátához.

Jelenleg a Tápióvidéki Többcélú Kistérségi Társulás által ellátott feladatok:

1. Orvosi ügyeleti rendszer – Ezt a feladatot Sülysáp 2010 júniusától látja el a Kistérségen keresztül, korábban ezt a feladatot egy önálló, három résztvevős társulás formájában láttuk el. A feladatellátás jelen formája anyagi értelemben lényegesen kedvezőbb.

2. Kistérségi gondozási központ – a Nagykátai Gondozási Központot szintén a Kistérség működteti, és az intézmény keretében működik Sülysápon a házi segítségnyújtás és a jelzőrendszeres házi segítségnyújtás, valamint az intézményben lehetőség van akár sülysápi rászorultak részére is tartós és átmeneti elhelyezésre. 

3. Belső ellenőrzés – a feladatellátás keretében évről-évre egy-egy önkormányzati feladat ellátásának szabályszerűségét vizsgálják.

4. Logopédia és nevelési tanácsadás – a logopédiai ellátás keretében heti 9 órában egy logopédus foglalkozik az óvodáskorú gyermekekkel, ami sajnos kevésnek bizonyul.

A Tápióvidéki Többcélú Kistérségi Társulás az önkormányzatokhoz hasonlóképpen működik, azaz a tagok maguk közül elnököt választanak, bizottságai vannak és időről-időre ülésezik a Társulás és a Bizottságok. 
A társulási tanácsülések jellemzően Nagykátán a Polgármesteri Hivatalban zajlanak, de előfordulnak kihelyezett ülések is. Így például a legutóbbi ülésre a közelmúltban átadott Nagykátai Tájházban került sor, de volt már példa tápiószentmártoni vagy tápiószelei ülésre is.

A Többcélú Kistérségi Társulásban nem viselek semmilyen tisztséget, nem vagyok tagja a bizottságok egyikének sem, így mindössze a társulási tanácsüléseken való részvétel és azokra való felkészülés jelenti az érdemi feladatot. A tanácsüléseken rendre részt veszek, azokon aktívan véleményt nyilvánítok.

2010 tavaszán és őszén az ügyeleti szolgáltató kiválasztásával összefüggésben létrehozott Közbeszerzési Bizottság munkájában kellett még részt vennem, ahol rajtam kívül a másik két ügyeleti központ (Nagykáta és Tápiószele) képviseltette még magát.

A közösen ellátott feladatokat a társulási tanács igyekszik a központi költségvetés által biztosított normatív támogatásokból biztosítani, azonban ez nem minden esetben sikerül. Az idei évben a házi segítségnyújtás mintegy 5,5 millió forintos negatív egyenleggel volt csak tervezhető, ezért a települések részéről lakosságarányos befizetésére van szükség. A 2011. évi költségvetés főösszege 296.128.000,- Ft.

Sülysáp, 2012. március 13.


Horinka László s.k.

polgármester

